《连日驻白帝城怀古感事阅陆放翁诗集追和其韵》
宋代·程公许

益以搤为国，前后辟两门。
剑栈径偪侧，峡江浪崩奔。
盘礴六十州，奠位西南坤。
天险岂轻设，参旗宁易扪。
我行当严冬，岸沙高涨痕。
绝壁走猱获，深潭伏鼍鼋。
东逝注沧海，西来非一源。
相传石笋三，下接滟澦根。
长怀划庐公，受遗龙准孙。
志节局不展，德义深可尊。
矧伊跃马壮，得与同日论。
形势今犹昔，世故难为言。
换事重感慨，遐瞻莽尘昏。
空余瀼西东，未泯冰雪魂。
腊残春意动，清波跃河豚。
挝鼓趣下峡，渚宫同一尊。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。